  Майя Бывальцева Удмурт кун университетын вуоно абитуриентъёс но соослэн анай-атайёссы понна кенешонъёс ортчытъяло. 26-тӥ коньывуонэ журналистъёслы со сярысь вераз дышетсконнилэн ректорез Галина Мерзлякова. «Али ми анай-атайёслы кенешонъёс ортчытъяськомы, валэктӥськомы, кыӵе ЕГЭ быръёно абитуриентлы, малы ке шуоно, жаляса верано, ми адӟиськомы, школа огъя кун экзаменэз быръён сярысь рос-прос ивортодэт уг сёты шуыса. Ми малпаськомы, макем тросгес тодметъёсты быръёз абитуриент огъя кун экзаменъёслы, сокем тросгес луонлыкъёсыз кылдозы коньдэт чотын ёзэтэ пырыны», — вераз Галина Мерзлякова. Кенешонъёсын дышетсконниысь ӧнерчиос ЕГЭ быръёнъя ӵектонъёс сёто но приёмной кампание пыриськонэз радъяны юртто. Пумиськонъёсы анай-атайёслы но, пиналъёслы но ветлыны ӵекто. Кызьы вераз Удмурт кун университетысь приёмной комиссилэн кылкутӥсь секретарез Павел Ходырев, со Удмуртия понна аспӧртэм ужрад, улосвылын сыӵеез ӧвӧл. Пумиськонъёс Ижкар администрациен ӵош ортчытъясько. Вуз дышетсконниен тодматскон нуналъёсты но уг палэнты. 11-тӥ классын дышетскисьёсты витё 2016-тӥ арын 17–18 толсуре но 2017-тӥ арын 25–26 южтолэзе. 9-тӥ классын дышетскисьёс понна нимаз нуналъёс луозы: 2016-тӥ арын 29–40 коньывуонэ но 2017-тӥ арын тулыс. Со сяна, дышетсконниын институтъёсын пумиськонъёс радъязы. Мылкыд карисьёсты отын дышетон радлыкен, соослэн ваньбуренызы тодмато, уже интыяськонэн герӟаськем юанъёслы валэктонъёс сёто. Та ужрадъёс таяз арын коньывуон-толсур толэзьёслы чакламын. Соос сярысь рос-просгес ивортонэз университетлэн нимлыко сайтысьтыз шедьтыны луоз. Тегъёс: Дышетон УдГУ Ижкар Удмуртия ЕГЭ  